Családterápiás csapatunk április elején részt vett a **Magyar Családterápiás Egyesület XXX. Vándorgyűlésén**, Pécsett. A team-ünk szombaton egy interaktív workshop előadójaként és rendezőjeként szerepelt, emellett természetesen részt vettünk a konferencia további programjain is, hogy újabb szakmai tapasztalatokkal, inspirációkkal gazdagodjunk. Ebben a bejegyzésben sokszínű élményeinket osztjuk meg önökkel.

Több előadás és esetismertetés középpontjában a családterápiás szemlélet és technikák **pszichésen sérült fiatalok és gyermekek terápiájában** betöltött szerepe állt. Láthatóvá váltak a családi jellegzetességek, melyek szerepet játszanak a gyermekek tüneteinek kialakulásában. Rávilágítottak a családstruktúra, a családi szerepek és határok jelentőségére, ill. az azok megváltoztatása révén előmozdítható gyógyulás lehetőségére. A pszichés traumák feldolgozásában segítséget jelent a családi erőforrások feltérképezése, mobilizálása, valamint a családon belüli traumatizáció „jóvátétel” útján történő feldolgozásának lehetősége. Ismételten megerősítést nyert, hogy a család egészére fókuszáló családterápia hatékonyan tudja kiegészíteni és megerősíteni a pszichésen sérült gyermekek egyéni terápiás folyamatait, melyek nagy szerepet játszanak a segítésükben, személyiségfejlődésük előmozdításában. (Béres Anita)

**A spiritualitás megjelenése a lelki munkában** címmel tartott esetismertetést Szőke Etelka és Fodorné Ablonczy Margit. A végzettségüket tekintve lelkész előadók megvilágították azt, hogy a spiritualitás nem akadályozó tényező, hanem mobilizálható erőforrás akár az egyéni, akár a párterápiában. A lelkészi munkához sokat ad hozzá a családterápiás szemlélet. Tapasztalatuk, hogy a keresztény ember házassága még több idealisztikus elképzeléssel köttetik, mint a nem keresztény körökben kötött házasság. Sokan úgy gondolják, ha keresztények vagyunk, akkor a másik már meg se bánthat minket. Családi örökségeket, szorongásokat, félelmeket viszont nem oldhat meg mindig csupán a hit. Ezért jó, hogy vannak lelkész alapvégzettségű családterapeuták is. (Boros Dóri)

Arlene Vetere, a University of Surrey neves szakembere a szakmai programot nyitó plenáris ülésen **a családon belüli erőszakról, valamint a családon belül megjelenő jövőbeni erőszak megelőzésének és kezelésének lehetőségeiről** tartott előadást. Bemutatta, milyen technikák megtanulásával nyerheti vissza a kliens a szabályozatlan arousalból (a szervezet általános izgalmi és éberségi állapotából) származó erőszak feletti kontrollt, ill. hogy miként tárhatóak fel a család erőforrásai. Beszélt arról, hogyan alakítható ki a biztonsági terv a családban és ki lehet a stabil harmadik ebben a szituációban. Előadásának témáját egy későbbi workshoppal mélyítette tovább, ahol "A családon belüli erőszak és kötődési nehézségek rendszerszemléletű kezelése" téma kapcsán a kockázat, biztonság és felelősségvállalás kulcsfogalmai kerültek a fókuszba. (Borsos Zsófia)

Bereczkei Tamás pszichológus professzor előadásában a **család fejlődésével, női és férfi szerepekkel, rokoni kapcsolatokkal kapcsolatos hazai beszámolót és kulturális kitekintést** hallhattunk. Ezen belül megragadott a természetes erőforrások, kötődést és támaszt nyújtó kapcsolatok vizsgálata családterápiás szempontból.

Érdekes volt az a kutatás, ahol a természetes támaszokat, személyes kapcsolatokat vizsgálták Gilvánfán a roma etnikum, és Magyarmecskén a magyar etnikum vonatkozásában. A gilvánfai romák magasan felülmúlják a magyarmecskeiek kapcsolatait és sokkal gyakrabban találkoznak a rokonaikkal. Egymás előtt, együtt folyik az életük.

Az egyedül élő háztartások aránya egyre növekszik a modern társadalomban, az archaikus társadalom eszményét - úgy néz ki - nem tudjuk megteremteni. Lehet-e valami remény?

Sara Hardy antropológus szerint egy gyermek felneveléséhez nem egy anya, nem egy család, hanem egy egész falu kell! Elgondolkodtató! (Jármai Ágota)

A családterápia rugalmas, befogadó terápiás módszer, mely nyitott új eszközök használatára:

az **OH-kártya egy workshop keretében** mutatkozott be. Az OH – kártyákat Ely Raman festőművész találta ki azzal a céllal, hogy az emberekhez közelebb hozza a művészetet. Az ötlet nagyon tetszett a humanisztikus pszichológusoknak, **köztük Moritz Egetmeyernek, aki úgy gondolta,** hogy e kártyákat terápiás jelleggel is használhatók.

A kártyákon különböző tematikájú képek találhatók. Néhány kártyán szavak vannak. A szavak és a képek kombinálhatóak. Egy adott élethelyzet, probléma, erőforrás, párkapcsolat, kapcsolati probléma megjelenítésére lehet választani közülük. A képek illetve szavak segítenek az érzelmekre fókuszálni, azokat figyelni és megfogalmazni. Elindítanak egy folyamatot, ami által hozzáférést, tudósítást kapunk a bensőnkről. Segítenek, hogy ezáltal és szabad asszociációink révén képet kapjunk tudattalanunk működéséről, alapérzelmeinkről. Segítenek megfogalmazni megoldatlan konfliktusainkat. Segítenek rálátni kapcsolatainkra, fejleszteni érzelmi megnyilvánulásunkat, az ezekről való kommunikációt - ami a pár és családterápiás folyamatnak egyik fontos eleme. Segítenek megfogalmazni azt, amire nehezen lehet szavakat találni, segítenek kapcsolódni egymással a családtagoknak. (Vaskor Gréta)

A családterápiás munka során mindig kihívást jelent, ha halálesettel, válással, egészség- vagy munkahely elvesztésével van dolgunk. Amikor a nyilvánvalóak mögött több, feldolgozatlan és elgyászolatlan veszteség is rejlik, ezek mindig felerősítik a felszínen lévő problémát. Galambosné Varjú Blanka és Novák Magdolna békéscsabai családterapeuták egészségügyi és szociális területen végzett munkájuk tapasztalatait osztották meg. A műhelymunka során betekintettünk három kliens, ezáltal három család látható és **rejtőzködő veszteségeibe**. Szakmai kutatómunkánk fókuszában az állt, hogy mi lehet a nehézségekkel összefüggést mutató betegségek (pl. inzulinrezisztencia, pajzsmirigy alulműködés, bőrbetegség), egyéb problémák (pornófüggés, szexuális zavarok) hátterében. Sokat jelentett, hogy hallhattunk a szakmai dilemmákról, a felhasznált sokszínű eszköztárról és a lezárt terápiák biztató eredményeiről, a kliensek gyógyulásáról, a családi harmónia újrateremtéséről. (Pető Zsuzsa)